Ritratt: Pixabay  Il-liġijiet tal-kera se jiġu diskussi waqt seminar tal-Kamra tal-Avukati għas-sena 2022. Il-konsulent tal-Awtorità tad-Djar, Dr Kurt Xerri se jkun qed jindirizza dan is-seminar organiżżat mill-Kamra tal-Avukati nhar l-Erbgħa 19 ta' Jannar. Fi stqarrija, Dr Kurt Xerri, qal li "fl-2006 kien inbeda proċess li permezz tiegħu bdew jiġu indirizzati nuqqasijiet fil-konfront ta' sidien ta' propjetà privata, u li jidher li qorob lejn it-tmiem tiegħu fl-2021". Huwa żied jgħid li "fl-istess waqt iżda, għadna qed nistennew dikjarazzjoni formali li tista' tikkonferma li l-miżuri li tqiegħdu f'posthom riċentement jissodisfaw r-rekwiżiti tal-Konvenzjoni Ewropea dwar id-Drittijiet tal-Bniedem". Dr Xerri, spjega kif numru ta' sentenzi fil-Qorti Ewropea tad-Drittijiet tal-Bniedem wasslu lill-Qorti Kostituzzjonali sabiex tirrevedi l-mekkaniżmi li bihom tagħti kumpens lill-vittmi li jkunu nkisrulhom id-drittijiet tagħhom. Minflok ma tingħata somma nominali għall-inġustizzji li setgħu batew minnhom, issa qiegħed isir iżjed enfażi sabiex is-sidien jerġgħu jsibu ruħhom fil-pożizzjoni li kienu jgawdu li kieku ma sofrewx dawn l-inġustizzji. "Fuq livell internazzjonli, din is-serje ta' deċiżjonijiet mill-Qorti Ewropea tad-Drittijiet tal-Bniedem tat bidu għal diskussjonijiet dwar il-limitu fid-diskrezzjoni tal-istat fil-mod kif jiġi regolat is-settur tal-kiri privat, b'mod partikolari fil-mod kif jitfasslu l-livelli ta' kirjiet taħt ċerti limiti. Lokalment, is-saga tal-kirjiet antiki ħarġet biċ-ċar in-nuqqasijiet fl-istruttura kostituzzjonali tagħna u wriet in-nuqqas ta' ħeġġa tal-organi ġudizzjarji u leġislattivi sabiex jadattaw għall-istandards li kienu qed jitolbu l-qrati fi Strasburgu," żied jgħid Dr Xerri. "F'dan is-seminar, se nindirizzaw diversi aspetti fosthom: il-persentaġġ tal-kiri f'suq ħieles li meta jkun inqas minn rata kkontrollata, dan jista' jwassal għal ksur; ir-rimedji li jistgħu jirrikorru għalihom sidien ta' proprjetà f'każ li jsofru inġustizzja; u soluzzjonijiet li ġew adottati mil-leġislatur sabiex il-liġi dwar il-kirjiet antiki tiġi konformi mal-Konvenzjoni Ewropea tad-Drittijiet tal-Bniedem," temm jgħid Dr Xerri. Is-seminar se jsir online biss permezz ta' Zoom u wieħed jista' jieħu sehem billi jirreġistra permezz ta' din il-ħolqa .